text: Lars Løkke tøver med en udmelding om Eva Kjer Hansens fremtid
  23 februar 2016 kl. 23.21
  Ved starten på onsdag-døgnet er det fortsat uvist om Lars Løkke Rasmussen vil sætte sin statsministerpost ind på at beholde Eva Kjer Hansen som minister.
  Statsminister Lars Løkke Rasmussen havde indkaldt lederne af de blå partier til møde klokken 21 tirsdag aften om den parlamentariske situation efter den konservative leder Søren Pape Poulsens udmelding om, at han havde mistet tilliden til miljø- og fødevareminister Eva Kjer Hansen (V).
  Dansk Folkepartis leder Kristian Thulesen Dahl fra Thyregod kaldte efter mødet med statsministeren tirsdag for en "meget mystisk dag på Christiansborg" og betegnede den konservative leder Søren Pape Poulsens udmelding og optræden som besynderlig.
  Kristian Thulesen Dahl var den første af de borgerlige partiledere til at forlade det møde, som statsminister Lars Løkke Rasmussen tirsdag aften havde indkaldt til for at finde ud af om hans regering fortsat har flertal bag sig.
  Både Dansk Folkeparti og Liberal Alliance står fortsat bag Venstre-regeringen og Eva Kjer Hansen, mens Søren Pape Poulsen gik hjem ved 23,45-tiden og ville fortsat kræve Eva Kjer Hansens afgang. Han var dog tydeligt mere afdæmpet i sit ordvalg end tidligere på dagen og forlod pressen midt i en regn af spørgsmål med en bemærkning om, at han ville hjem og slappe lidt af. 
  Statsminister Lars Løkke Rasmussen forlod statsministeriet efter mødet med partilederne uden at møde pressen. Heller ikke Eva Kjer Hansen selv har kommenteret udmeldingen fra de konservative - og alt tyder på, at hun møder op og passer sit ministerium onsdag morgen.
  Har indkaldt lederne af de blå partier til møde i aften kl 21. Så må vi se om regeringen fortsat har flertal til at være regering... #dkpol
  
  